Produced by Jun-Bi Lai




	遊仙窟


若夫積石山者，在乎金城西南，河所經也。《書》云：「導河積石，至於龍門。
」即此山也。僕從汧隴，奉使河源。嗟命運之迍邅，歎鄉關之眇邈。張騫古蹟，
十萬里之波濤；伯禹遺蹤，二千年之?墱。深谷帶地，鑿穿崖岸之形；高領橫天
，刀削崗巒之勢。煙霞子細，泉石分明。實天上之靈奇，乃人間之妙絕。目所不
見，耳所不聞。日晚途遙，馬疲人乏。行至一所，險峻非常。向上則有青壁萬尋
，直下則有碧潭千仞。古老相傳云：「此是神仙窟也。人跡罕及，鳥路纔通。每
有香果瓊枝，天衣錫缽，自然浮出，不知從何而至。」余乃端仰一心，潔齋三日
。緣細葛，泝輕舟。身體若飛，精靈似夢。須臾之間，忽至松柏岩，桃華澗，香
風觸地，光彩遍天。
　　見一女子向水側浣衣，余乃問曰：「承聞此處有神仙之窟宅，故來祗候。山
川阻隔，疲頓異常，欲投娘子，片時停歇。賜惠交情，幸垂聽許。」
　　女子答曰：「兒家堂舍淺陋，供給單疏，只恐不堪，終無吝惜。」
　　余答曰：「下官是客，觸事卑微，但避風塵，則為幸甚。」
　　遂止余於門側草亭中，良久乃出。余問曰：「此誰家舍也？」
　　女子答曰：「此是崔女郎之舍耳。」
　　余問曰：「崔女郎何人也？」
　　女子答曰：「博陵王之苗裔，清河公之舊族。容貌似舅，潘安仁之外甥；氣
調如兄，崔季珪之小妹。華容婀娜，天上無儔；玉體逶迤，人間少匹。輝輝面子
，荏苒畏彈穿；細細腰支，參差疑勒斷。韓娥宋玉，見則愁生；絳樹青琴，對之
羞死。千嬌百媚，造次無可比方；弱體輕身，談之不能備盡。」
　　須臾之間，忽聞內裡調箏之聲，僕因詠曰：「自隱多姿則，欺他獨自眠。故
故將纖手，時時弄小弦。耳聞猶氣絕，眼見若為憐。從渠痛不肯，人更別求天。
」
　　片時，遣婢桂心傳語，報余詩曰：「面非他舍面，心是自家心。何處關天事
，辛苦漫追尋！」
　　余讀詩訖，舉頭門中，忽見十娘半面，余即詠曰：「斂笑偷殘靨，含羞露半
唇。一眉猶叵耐，雙眼定傷人。」
　　又遣婢桂心報余詩曰：「好是他家好，人非著意人；何須漫相弄，幾許費精
神。」


　　於時夜久更深，沉吟不睡，彷徨徙倚，無便披陳。彼誠既有來意，此間何能
不答！遂申懷抱，因以贈書曰：
　　「余以少娛聲色，早慕佳期，歷訪風流，遍遊天下。彈鶴琴於蜀郡，飽見文
君；吹鳳管於秦樓，熟看弄玉。雖復贈蘭解佩，未甚關懷；合巹橫陳，何曾愜意
！昔日雙眠；恒嫌夜短；今宵獨臥，實怨更長。一種天公，兩般時節。遙聞香氣
，獨傷韓壽之心；近聽琴聲，似對文君之面。向來見桂心談說十娘，天上無雙，
人間有一。依依弱柳，束作腰支；燄燄橫波，翻成眼尾。纔舒兩頰，孰疑地上無
華；乍出雙眉，漸覺天邊失月。能使西施掩面，百遍燒妝；南國傷心，千回撲鏡
。洛川回雪，只堪使疊衣裳；巫峽仙雲，未敢為擎靴履。忿秋胡之眼拙，枉費黃
金；念交甫之心狂，虛當白玉。下官寓游勝境，旅泊閒亭，忽遇神仙，不勝迷亂
。芙蓉生於澗底，蓮子實深；木棲出於山頭，相思日遠。未曾飲炭，腸熱如燒；
不憶吞刃，腹穿似割。無情明月，故故臨窗；多事春風，時時動帳。愁人對此，
將何自堪！空懸欲斷之腸，請救臨終之命。元來不見，他自尋常；無故相逢，卻
交煩惱。敢陳心素，幸願照知！若得見其光儀，豈敢論其萬一！」
　　書達之後，十娘斂色謂桂心曰：「向來劇戲相弄，真成欲逼人。」
　　余更又贈詩一首，其詞曰：
　　「今朝忽見渠姿首，不覺慇懃著心口；令人頻作許叮嚀，渠家太劇難求守。
端坐剩心驚，愁來益不平。看時未必相看死，難時那許太難生。沉吟坐幽室，相
思轉成疾。自恨往還疏，誰肯交遊密！夜夜空知心失眼，朝朝無便投膠漆。園裡
華開不避人，閨中面子翻羞出。如今寸步阻天津，伊處留心更覓新。莫言長有千
金面，終歸變作一抄塵。生前有日但為樂，死後無春更著人。只可倡佯一生意，
何須負持百年身？」
　　少時，坐睡，則夢見十娘。驚覺攬之，忽然空手。心中悵怏，復何可論！余
因詠曰：「夢中疑是實，覺後忽非真。誠知腸欲斷，窮鬼故調人。」
　　十娘見詩，並不肯讀，即欲燒卻。僕即詠曰：「未必由詩得，將詩故表憐。
聞渠擲入火，定是欲相燃。」
　　十娘讀詩，悚息而起。匣中取鏡，箱裡拈衣。袨服靚妝，當階正履。
　　余又為詩曰：「薰香四面合，光色兩邊披。錦障划然卷，羅帷垂半欹。紅顏
雜綠黛，無處不相宜。豔色浮妝粉，含香亂口脂。鬢欺蟬鬢非成鬢，眉笑蛾眉不
是眉。見許實娉婷，何處不輕盈！可憐嬌裡面，可愛語中聲。婀娜腰支細細許，
??眼子長長馨。巧兒舊來?未得，畫匠迎生摸不成。相看未相識，傾城復傾國。迎
風帔子鬱金香，照日裙裾石榴色。口上珊瑚耐拾取，頰裡芙蓉堪摘得。聞名腹肚
已猖狂，見面精神更迷惑。心肝恰欲摧，踴躍不能裁。徐行步步香風散，欲語時
時媚子開。靨疑織女留星去，眉似姮娥送月來。含嬌窈窕迎前出，忍笑嫈嫇返卻
回。」
　　余遂止之曰：「既有好意，何須卻入？」然後逶迤回面，婭?向前。
　　十娘斂手而再拜向下官，下官亦低頭盡禮而言曰：「向見稱揚，謂言虛假；
誰知對面，恰是神仙。此是神仙窟也！」
　　十娘曰：「向見詩篇，謂是凡俗，今逢玉貌，更勝文章。此是文章窟也！」
　　僕因問曰：「主人姓望何處？夫主何在？」
　　十娘答曰：「兒是清河崔公之末孫，適弘農楊府君之長子。成就大禮，隨父
住於河西。蜀生狡猾，屢屢侵境，兄及夫主，棄筆從戎，身死寇場，煢魂莫返。
兒年十七，死守一夫；嫂年十九，誓不再醮。兄即清河崔公之第五息，嫂即太原
公之第三女。別宅於此，積有歲年。室宇荒涼，家途翦弊。不知上客從何而至？
」
　　僕斂容而答曰：「下官望屬南陽，住居西鄂。得黃石之靈術，控白水之餘波
。在漢則七葉貂蟬，居韓則五重卿相。鳴鐘食鼎，積代衣纓；長戟高門，因循禮
樂。下官堂構不紹，家業淪湑。青州刺史博望侯之孫，廣武將軍鉅鹿侯之子。不
能免俗，沉跡下寮。非隱非遁，逍遙鵬鷃之間；非吏非俗，出入是非之境。暫因
驅使，至於此間。卒爾干煩，實為傾仰。」
　　十娘問曰：「上客見任何官？」
　　下官答曰：「幸屬太平，恥居貧賤。前被賓貢，已入甲科；後屬搜揚，又蒙
高第。奉敕授關內道小縣尉，見筦河源道行軍總管記室。頻繁上命，徒想報恩。
馳騁下寮，不遑寧處。」
　　十娘曰：「少府不因行使，豈肯相過？」
　　下官答曰：「比不相知，闕為參展。今日之後，不敢差違。」
　　十娘遂回頭喚桂心曰：「料理中堂，將少府安置。」
　　下官逡巡而謝曰：「遠客卑微，此間幸甚。才非賈誼，豈敢升堂？」
　　十娘答曰：「向者承聞，謂言凡客，拙為禮貺，深覺面慚。兒意相當，事須
引接。此間疏陋，未免風塵。入室不合推辭，升堂何須進退？」遂引入中堂。
　　於時，金台銀闕，蔽日干雲。或似銅雀之新開，乍如靈光之且敞。梅梁桂棟
，疑飲澗之長虹；反宇雕甍，若排天之嬌鳳。水精浮柱，的皪含星；雲母飾窗，
玲瓏映日。長廊四注，爭施玳瑁之椽；高閣三重，悉用琉璃之瓦。白銀為壁，照
耀於魚鱗；碧玉緣階，參差於雁齒。入穹崇之室宇，步步心驚；見儻閬之門庭，
看看眼磣。遂引少府升階。
　　下官答曰：「客主之間，豈無先後？」
　　十娘曰：「男女之禮，自有尊卑。」
　　下官遷延而退曰：「向來有罪過，忘不通五嫂。」
　　十娘曰：「五嫂亦應自來，少府遣通，亦是周匝。」
　　則遣桂心通，暫參屈五嫂。十娘共少府語話片時，須臾之間，五嫂則至。羅
綺繽紛，丹青暐曄。裙前麝散，髻後龍盤。珠繩絡彩衫，金薄涂丹履。
　　余乃詠曰：「奇異妍雅，貌特驚新。眉間月出疑爭夜，頰上華開似鬥春。細
腰偏愛轉，笑臉特宜嚬。真成物外奇稀物，實是人間斷絕人。自然能舉止，可念
無比方。能令公子百重生，巧使王孫千回死。黑雲裁兩鬢，白雪分雙齒。織成綿
袖麒麟兒，刺繡裙腰鸚鵡子。觸處盡開懷，何曾有不佳！機關太雅妙，行步絕娃
。傍人一一丹羅襪，侍婢三三綠線鞋。黃龍透入黃金釧，白燕飛來白玉釵。」
　　相見既畢，五嫂曰：「少府跋涉山川，深疲道路，行途屆此，不及傷神。」

　　下官答曰：「黽勉王事，豈敢辭勞！」
　　五嫂回頭笑向十娘曰：「朝聞鳥鵲語，真成好客來。」
　　下官曰：「昨夜眼皮?，今朝見好人。」
　　既相隨上堂。珠玉驚心，金銀曜眼。五彩龍鬚席，銀繡緣邊氈。八尺象牙?，
緋綾帖薦褥。車渠等寶，俱映優曇之花；瑪瑙真珠，並貫頗梨之線。文柏榻子，
俱寫豹頭；蘭草燈芯，並燒魚腦。管弦寥亮，分張北戶之間；杯盞交橫，列坐南
窗之下。各自相讓，俱不肯先坐。
　　僕曰：「十娘主人，下官是客。請主人先坐。」
　　五嫂為人饒劇，掩口而笑曰：「娘子既是主人母，少府須作主人公。」
　　下官曰：「僕是何人，敢當此事！」
　　十娘曰：「五嫂向來戲語，少府何須漫怕！」
　　下官答曰：「必其不免，只須身當。」
　　五嫂笑曰：「只恐張郎不能禁此事。」
　　眾人皆大笑。一時俱坐。即喚香兒取酒。俄爾中間，擎一大缽，可受三升已
來。金釵銅環，金盞銀杯，江螺海蚌；竹根細眼，樹癭蠍唇；九曲酒池，十盛飲
器；觴則兕觥犀角，??然置於座中；杓則鵝項鴨頭，泛泛焉浮於酒上。遣小婢細
辛酌酒，並不肯先提。
　　五嫂曰：「張郎門下賤客，必不肯先提。娘子逕須把取。」
　　十娘則斜眼佯嗔曰：「少府初到此間，五嫂會些頻頻相弄！」
　　五嫂曰：「娘子把酒莫嗔，新婦更亦不敢。」
　　酒巡到下官，飲乃不盡。五嫂曰：「胡為不盡？」
　　下官答曰：「性飲不多，恐為顛沛。」
　　五嫂罵曰：「何由叵耐！女婿是婦家狗，打殺無文。但終須傾使盡，莫漫造
眾諸！」
　　十娘謂五嫂曰：「向來正首病發耶？」
　　五嫂起謝曰：「新婦錯大罪過。」因回頭熟視下官曰：「新婦細見人多矣，
無如少府公者；少府公乃是仙才，本非凡俗。」
　　下官起謝曰：「昔卓王之女，聞琴識相如之器量；山濤之妻，鑿壁知阮籍為
賢人。誠如所言，不敢望德。」
　　十娘曰：「遣綠竹取琵琶彈，兒與少府公送酒。」
　　琵琶入手，未彈中間，僕乃詠曰：「心虛不可測，眼細強關情；回身已入抱
，不見有嬌聲。」
　　十娘應聲即詠曰：「憐腸忽欲斷，憶眼已先開；渠未相撩撥，嬌從何處來？
」
　　下官當見此詩，心膽俱碎。下?起謝曰：「向來唯睹十娘面，如今始見十娘心
；足使班婕妤扶輪，曹大家閣筆，豈可同年而語，共代而論哉！」請索筆硯，抄
寫置於懷袖。
　　抄詩訖，十娘弄曰：「少府公非但詞句妙絕，亦自能書。筆似青鸞，人同白
鶴。」
　　下官曰：「十娘非直才情，實能吟詠。誰知玉貌，恰有金聲。」
　　十娘曰：「兒近來患嗽，聲音不徹。」
　　下官答曰：「僕近來患手，筆墨未調。」
　　五嫂笑曰：「娘子不是故誇，張郎復能應答。」
　　十娘語五嫂曰：「向來純當漫劇，元來無次第，請五嫂當作酒章。」
　　五嫂答曰：「奉命不敢，則從娘子；不是賦古詩云，斷章取意，唯須得情，
若不愜當，罪有科罰。」
　　十娘即遵命曰：「關關雎鳩，在河之洲。窈窕淑女，君子好逑。」
　　次，下官曰：「南有樛木，不可休息。漢有游女，不可求思。」
　　五嫂曰：「折薪如之何？匪斧不克。娶妻如之何？匪媒不得。」
　　又次，五嫂曰：「不見復關，泣涕漣漣；既見復關，載笑載言。」
　　次，十娘曰：「女也不爽，士二其行。士也罔極，二三其德。」
　　次，下官曰：「谷則異室，死則同穴；謂余不信，有如曒日。」
　　五嫂笑曰：「張郎心專，賦詩大有道理。俗諺曰：『心欲專，鑿石穿。』誠
能思之，何遠之有！」
　　其時，綠竹彈箏。五嫂詠箏曰：「天生素面能留客，發意關情並在渠。莫怪
向者頻聲戰，良由得伴乍心虛。」
　　十娘曰：「五嫂詠箏，兒詠尺八：『眼多本自令渠愛，口少元來每被侵；無
事風聲徹他耳，教人氣滿自填心。』」
　　下官又謝曰：「盡善盡美，無處不佳；此是下愚，預聞高唱。」
　　少時，桂心將下酒物來：東海鯔條，西山鳳脯；鹿尾鹿舌，乾魚炙魚；雁醢
荇菹，鶉?〕桂糝；熊掌兔髀，雉?豺唇；百味五辛，談之不能盡，說之不能窮。
　　十娘曰：「少府亦應太饑。」喚桂心盛飯。
　　下官曰：「向來眼飽，不覺身饑。」
　　十娘笑曰：「莫相弄！且取雙六局來，共少府公睹酒。」
　　僕答曰：「下官不能賭酒，共娘子賭宿。」
　　十娘問曰：「若為賭宿？」
　　余答曰：「十娘輸籌，則共下官臥一宿；下官輸籌，則共十娘臥一宿。」
　　十娘笑曰：「漢騎驢則胡步行，胡步行則漢騎驢，總悉輸他便點。兒遞換作
，少府公太能生。」
　　五嫂曰：「新婦報娘子，不須賭來賭去，今夜定知娘子不免。」
　　十娘曰：「五嫂時時漫語，浪與少府作消息。」
　　下官起謝曰：「元來知劇，未敢承望。」
　　局至，十娘引手向前，眼子盱瞜，手子膃腯。一雙臂腕，切我肝腸；十個指
頭，刺人心髓。
　　下官因詠局曰：「眼似星初轉，眉如月欲消，先須捺後腳，然後勒前腰。」
　　十娘則詠曰：「勒腰須巧快，捺腳更風流，但令細眼合，人自分輸籌。」
　　須臾之間，有一婢名琴心，亦有姿首，到下官處，時復偷眼看，十娘欲似不
快。五嫂大語嗔曰：「知足不辱，人生有限。娘子欲似皺眉，張郎不須斜眼。」
　　十娘佯作色嗔曰：「少府關兒何事，五嫂頻頻相惱！」
　　五嫂曰：「娘子向來頻盼少府，若非情想有所交通，何因眼詠朝來頓引？」
　　十娘曰：「五嫂自隱心偏，兒復何曾眼引！」
　　五嫂曰：「娘子不能，新婦自取。」
　　十娘答曰：「自問少府，兒亦不知。」
　　五嫂遂詠曰：「新華髮兩樹，分香遍一林。迎風轉細影，向日動輕陰。戲蜂
時隱見，飛蝶遠追尋。承聞欲採摘，若個動君心？」
　　下官謂：「為性貪多，欲兩華俱彩。」
　　五嫂答曰：「暫游雙樹下，遙見兩枝芳；向日俱翻影，迎風並散香。戲蝶扶
丹萼，游蜂入紫房。人今總摘取，各著一邊廂。」
　　五嫂曰：「張郎太貪生，一箭射兩垛。」
　　十娘則謂曰：「遮三不得一，覓兩都盧失。」
　　五嫂曰：「娘子莫分疏，兔入狗突裡，知復欲何如！」
　　下官即起謝曰：「乞漿得酒，舊來伸口，打兔得獐，非意所望。」
　　十娘曰：「五嫂如許大人，專擬調合此事。少府謂言兒是九泉下人，明日在
外處，談道兒一錢不值。」
　　下官答曰：「向來承顏色，神氣頓盡；又見清談，心膽俱碎。豈敢在外談說
，妄事加諸？忝預人流，寧容如此！伏願歡樂盡情，死無所恨。」
　　少時，飲食俱到。薰香滿室，赤白兼前，窮海陸之珍羞，備川原之果菜，肉
則龍肝鳳髓，酒則玉醴瓊漿。城南雀噪之禾，江上蟬鳴之稻。雞?雉臛，鱉醢鶉羹
，椹下肥肫，荷間細鯉；鵝子鴨卵，照曜於銀盤；麟脯豹胎，紛綸於玉疊。熊腥
純白，蟹醬純黃；鮮膾共紅縷爭輝，冷肝與青絲亂色。蒲桃甘蔗，?棗石榴，河東
紫鹽，嶺南丹橘；敦煌八子柰，青門五色瓜；太谷張公之梨，房陵朱仲之李；東
王公之仙桂，西王母之神桃；南燕牛乳之椒，北趙雞心之棗。千名萬種，不可具
論。
　　下官起謝曰：「予與夫人娘子，本不相識，暫緣公使，邂逅相遇。玉饌珍奇
，非常厚重，粉身灰骨，不能酬謝。」
　　五嫂曰：「親則不謝，謝則不親。幸願張郎，莫為形跡。」
　　下官曰：「既奉恩命，不敢辭遜。」當此之時，氣便欲絕，不覺轉眼，時復
偷看十娘。
　　十娘曰：「少府莫看兒！」
　　五嫂曰：「還相弄！」
　　下官詠曰：「忽然心裡愛，不覺眼中憐。未關雙眼曲，直是寸心偏。」
　　十娘詠曰：「眼心非一處，心眼舊分離。直令渠眼見，誰遣報心知！」
　　下官詠曰：「舊來心使眼，心思眼即傳。由心使眼見，眼亦共心憐。」
　　十娘詠曰：「眼心俱憶念，心眼共追尋。誰家解事眼，副著可憐心？」
　　於時五嫂遂向果子上作機警曰：「但問意如何，相知不在棗。」
　　十娘曰：「兒今正意密，不忍即分梨。」
　　下官曰：「忽遇深恩，一生有杏。」
　　五嫂曰：「當此之時，誰能忍柰！」
　　十娘曰：「暫借少府刀子割梨。」
　　下官詠刀子曰：「自憐膠漆重，相思意不窮。可惜尖頭物，終日在皮中。」
　　十娘詠鞘曰：「數捺皮應緩，頻磨快轉多；渠今拔出後，空鞘欲如何！」
　　五嫂曰：「向來漸漸入深也。」即索棋局，共少府賭酒。下官得勝。
　　五嫂曰：「圍棋出於智慧，張郎亦復太能。」
　　下官曰：「智者千慮，必有一失；愚者千慮，亦有一得。且休卻。」
　　五嫂曰：「何為即休？」
　　下官詠曰：「向來知道逕，生平不忍欺。但令守行跡，何用數圍棋！」
　　五嫂詠曰：「娘子為性好圍棋，逢人劇戲不尋思；氣欲斷絕先挑眼，既得速
罷即須遲。」
　　十娘見五嫂頻弄，佯嗔不笑。余詠曰：「千金此處有，一笑待渠為；不望全
露齒，請為暫顰眉。」
　　十娘詠曰：「雙眉碎客膽，兩眼判君心。誰能用一笑，賤價買千金。」
　　當時有一破銅熨鬥在於?側，十娘忽詠曰：「舊來心肚熱，無端強熨他。即
今形勢冷，誰肯重相磨！」
　　下官詠曰：「若冷頭面在，生平不熨空，即今雖冷惡，人自覓殘銅。」眾人
皆笑。十娘喚香兒為少府設樂，金石並奏，簫管間響。蘇合彈琵琶，綠竹吹篳篥
，仙人鼓瑟，玉女吹笙。玄鶴俯而聽琴，白魚躍而應節。清音叨咷，片時則樑上
塵飛；雅韻鏗鏘，卒爾則天邊雪落。一時忘味，孔丘留滯不虛；三日繞樑，韓娥
餘音是實。
　　十娘曰：「少府稀來，豈不盡樂！五嫂大能作舞，且勸作一曲。」亦不辭憚
。遂即逶迤而起，婀娜徐行。蟲蛆面子，妒殺陽城；蠶賊容儀，迷傷下蔡。舉手
頓足，雅合宮商；顧後窺前，深知曲節。欲似蟠龍宛轉，野鵠低昂。回面則日照
蓮花，翻身則風吹弱柳。斜眉盜盼，異種?姑，緩步急行，窮奇造鑿。羅衣熠耀，
似彩鳳之翔雲；錦袖紛披，若青鸞之映水。千嬌眼子，天上失其流星；一搦腰支
，洛浦愧其回雪。光前豔後，難遇難逢；進退去來，希聞希見。兩人俱起舞，共
勸下官。
　　下官遂作而謝曰：「滄海之中難為水，霹靂之後難為雷。不敢推辭，定為丑
拙。」遂起作舞。桂心咥咥然低頭而笑。
　　十娘問曰：「笑何事？」
　　桂心曰：「笑兒等能作音聲。」
　　十娘曰：「何處有能？」
　　答曰：「若其不能，何因百獸率舞？」
　　下官笑曰：「不是百獸率舞，乃是鳳凰來儀。」一時大笑。
　　五嫂謂桂心曰：「莫令曲誤！張郎頻顧。」
　　桂心曰：「不辭歌者苦，但傷知音稀。」
　　下官曰：「路逢西施，何必須識！」遂舞，著詞曰：「從來巡繞四邊，忽逢
兩個神仙。眉上冬天出柳，頰中旱地生蓮。千看千處?媚，萬看萬種?妍。今宵若
其不得，剩命過與黃泉。」又一時大笑。
　　舞畢，因謝曰：「僕實庸才，得陪清賞，賜垂音樂，慚荷不勝。」
　　十娘詠曰：「得意似鴛鴦，情乖若胡越。不向君邊盡，更知何處歇！」
　　十娘曰：「兒等並無可收彩，少府公雲『冬天出柳，旱地生蓮』，總是相弄
也。」
　　下官答曰：「十娘面上非春，翻生柳葉。」
　　十娘應聲曰：「少府頭中有水，那不生蓮華？」
　　下官笑曰：「十娘機警，異同著便。」
　　十娘答曰：「得便不能與，明年知有何處？」
　　於時硯在?頭，下官因詠筆硯曰：「摧毛任便點，愛色轉須磨。所以研難竟，
良由水太多。」
　　十娘忽見鴨頭鐺子，因詠曰：「嘴長非為嗍，項曲不由攀。但令腳直上，他
自眼雙翻。」
　　五嫂曰：「向來大大不遜，漸漸深入也。」
　　於時乃有雙燕子，梁間相逐飛。僕因詠曰：「雙燕子，聯翩幾萬回。強知人
是客，方便惱他來。」
　　十娘詠曰：「雙燕子，可可事風流。即令人得伴，更亦不相求。」
　　酒巡到十娘，下官詠酒杓子曰：「尾動惟須急，頭低則不平。渠今合把爵，
深淺任君情。」
　　十娘詠盞曰：「發初先向口，欲竟漸伸頭；從君中道歇，到底即須休。」
　　下官翕然起謝曰：「十娘詞句，事盡入神；乃是天生，不關人學。」
　　五嫂曰：「張郎新到，無可散情，且游後園，暫適懷抱。」
　　其時園內：雜果萬株，含青吐綠；叢花四照，散紫翻紅。激石鳴泉，流岩鑿
磴。無冬無夏，嬌鶯亂於錦枝；非古非今，花魴躍於銀池。婀娜蓊茸，清冷飋?
；鵝鴨分飛，芙蓉間出。大竹小竹，誇渭南之千畝；花合花開，笑河陽之一縣。
青青岸柳，絲條拂於武昌；赫赫山楊，箭幹稠於董澤。
　　余乃詠花曰：「風吹遍樹紫，日照滿池丹。若為交暫折，擎就掌中看。」
　　十娘詠曰：「映水俱知笑，成蹊竟不言。即今無自在，高下任渠攀。」
　　下官即起謝曰：「君子不出遊言，意言不勝再；娘子恩深，請五嫂等各制一
篇。」
　　下官詠曰：「昔時過小苑，今朝戲後園。兩歲梅花匝，三春柳色繁。水明魚
影靜，林翠鳥歌喧。何須杏樹嶺，即是桃花源。」
　　十娘詠曰：「梅蹊命道士，桃澗佇神仙。舊魚成大劍，新龜類小錢。水湄唯
見柳，池曲且生蓮。欲知賞心處，桃花落眼前。」
　　五嫂詠曰：「極目游芳苑，相將對花林。露淨山光出，池鮮樹影沉。落花時
泛酒，歌鳥惑鳴琴。是時日將夕，攜樽就樹陰。」
　　當時，樹上忽有一李子落下官懷中，下官詠曰：「問李樹，如何意不同？應
來主手裡，翻入客懷中？」
　　五嫂即報詩曰：「李樹子，元來不是偏，巧知娘子意，擲果到渠邊。」
　　於時，忽有一蜂子飛上十娘面上，十娘詠曰：「問蜂子：蜂子太無情，飛來
蹈人面，欲似意相輕？」下官代蜂子答曰：「觸處尋芳樹，都盧少物華，試從香
處覓，正值可憐花。」眾人皆拊掌而笑。
　　其時，園中忽有一雉，下官命弓箭射之，應弦而倒。五嫂笑曰：「張郎才器
，乃是曹植天然。今見武功，又復子南夫也。今共娘子相配，天下惟有兩人耳。
」
　　十娘因見射雉，詠曰：「大夫巡麥隴，處子習桑間。若非由一箭，誰能為解
顏？」
　　僕答曰：「心緒恰相當，誰能護短長；一?無兩好，半丑亦何妨。」
　　五嫂曰：「張郎射長垛如何？」
　　僕答曰：「且得不闕事而已。」遂射之，三發皆繞遮齊，眾人稱好。
　　十娘詠弓曰：「平生好須弩，得挽即低頭。聞君把提快，更乞五三籌。」
　　下官答曰：「縮乾全不到，抬頭則大過。若令臍下入，百放故籌多。」
　　於時，日落西淵，月臨東渚。五嫂曰：「向來調謔，無處不佳；時既曛黃，且
還房室。庶張郎共娘子安置。」
　　十娘曰：「人生相見，且論杯酒，房中小小，何暇匆匆！」遂引少府向十娘臥
處：屏風十二扇，畫障五三張，兩頭安彩幔，四角垂香囊；檳榔荳蔻子，蘇合綠沉
香，織文安枕席，亂彩疊衣箱。相隨入房裡，縱橫照羅綺，蓮花起鏡台，翡翠生金
履；帳口銀虺裝，?頭玉獅子，十重蛩駏氈，八疊鴛鴦被；數個袍褲，異種妖嬈；
姿質天生有，風流本性饒；紅衫窄裹小擷臂，綠袂帖亂細纏腰；時將帛子拂，還投
和香燒；妍華天性足，由來能裝束；斂笑正金釵，含嬌累繡褥；梁家妄稱梳髮緩，
京兆何曾畫眉曲。
　　十娘因在後，沉吟久不來。余問五嫂曰：「十娘何處去，應有別人邀？」
　　五嫂曰：「女人羞自嫁，方便待渠招。」言語未畢，十娘則到。
　　僕問曰：「旦來披霧，香處尋花，忽遇狂風，蓮中失藕。十娘何處漫行來？」
　　十娘回頭笑曰：「星留織女，遂處人間；月待姮娥，暫歸天上。少府何須苦相
怪！」
　　於時兩人對坐，未敢相觸，夜深情急，透死忘生。僕乃詠曰：「千看千意密，
一見一憐深。但當把手子，寸斬亦甘心。」
　　十娘斂色卻行。五嫂詠曰：「他家解事在，未肯輒相嗔。逕須剛捉著，遮莫造
精神。」
　　余時把著手子，忍心不得。又詠曰：「千思千腸熱，一念一心焦。若為求守得
，暫借可憐腰。」十娘又不肯，余捉手挽，兩人爭力。
　　五嫂詠曰：「巧將衣障口，能用被遮身。定知心肯在，方便故邀人。」
　　十娘失聲成笑，婉轉入懷中。當時腹裡癲狂，心中沸亂。又詠曰：「腰支一遇
勒，心中百處傷。但若得口子，餘事不承望。」
　　十娘嗔詠曰：「手子從君把，腰支亦任回。人家不中物，漸漸逼他來。」
　　十娘曰：「雖作拒張，又不免輸他口子。」口子鬱鬱，鼻似薰穿，舌子芬芳，
頰疑鑽破。
　　五嫂詠曰：「自隱風流到，人前法用多。計時應拒得，佯作不禁他。」
　　十娘曰：「昔日曾經自弄他，今朝並悉從人弄。」
　　下官起，諮請曰：「十娘有一思事，亦擬申論，猶自不敢即道，請五嫂處分。
」
　　五嫂曰：「但道！不須避諱。」
　　余因詠曰：「藥草俱嘗遍，並悉不相宜。惟須一個物，不道自應知。」
　　十娘答詠曰：「素手曾經捉，纖腰又被將。即今輸口子，餘事可平章。」
　　下官斂手而答曰：「向來惶惑，實畏參差。十娘憐憫客人，存其死命，可謂白
骨再肉，枯樹重花。伏地叩頭，慇懃死罪。」
　　五嫂因起謝曰：「新婦曾聞：線因針而達，不因針而?；女因媒而嫁，不因媒
而親。新婦向來專心為勾當，已後之事，不敢預知。娘子安穩，新婦向房臥去也。
」
　　於時夜久更深，情急意密。魚燈四面照，蠟燭兩邊明。十娘即喚桂心，並呼芍
藥，與少府脫靴履，疊袍衣，閣襆頭，掛腰帶。然後自與十娘施綾被，解羅裙，脫
紅衫，去綠襪。花容滿目，香風裂鼻。心去無人制，情來不自禁。插手紅褌，交腳
翠被。兩唇對口，一臂支頭。拍搦奶房間，摩挲髀子上。一齧一快意，一勒一傷心
，鼻裡痠，心中結繚。少時眼華耳熱，脈脹筋舒。始知難逢難見，可貴可重。俄頃
中間，數回相接。誰知可憎病鵲，夜半驚人；薄媚狂雞，三更唱曉。遂則披衣對坐
，泣淚相看。
　　下官拭淚而言曰：「所恨別易會難，去留乖隔，王事有限，不敢稽停。每一尋
思，痛深骨髓。」
　　十娘曰：「兒與少府，平生未展，邂逅新交，未盡歡娛，忽嗟別離，人生聚散
，知復如何！」因詠曰：「元來不相識，判自斷知聞，天公強多事，今遣若為分！
」
　　僕乃詠曰：「積愁腸已斷，懸望眼應穿。今宵莫閉戶，夢裡向渠邊。」
　　少時，天曉已後，兩人俱泣，心中哽咽，不能自勝。侍婢數人，並皆噓唏，不
能仰視。
　　五嫂曰：「有同必異，自惜攸然；樂盡哀生，古來常事。願娘子稍自割捨。」
下官乃將衣袖與娘子拭淚。十娘乃作別詩曰：「別時終是別，春心不值春。羞見孤
鸞影，悲看一騎塵。翠柳開眉色，紅桃亂臉新。此時君不在，嬌鶯弄殺人。」
　　五嫂詠曰：「此時經一去，誰知隔幾年！雙鳧傷別緒，獨鶴慘離弦。怨起移酲
後，愁生落醉前。若使人心密，莫惜馬蹄穿。」
　　下官詠曰：「忽然聞道別，愁來不自禁。眼下千行淚，腸懸一寸心。兩劍俄分
匣，雙鳧忽異林。慇懃惜玉體，勿使外人侵。」
　　十娘小名瓊英，下官因詠曰：「卞和山未斲，羊雍地不耕。自憐無玉子，何日
見瓊英？」
　　十娘應聲詠曰：「鳳錦行須贈，龍梭久絕聲。自恨無機杼，何日見文成？」
　　下官瞿然，破愁成笑。遂喚奴曲琴，取「相思枕」留與十娘，以為記念。因詠
曰：「南國傳椰子，東家賦石榴。聊將代左腕，長夜枕渠頭。」
　　十娘報以雙履，報詩曰：「雙鳧乍失伴，兩燕還相屬。聊以當兒心，竟日承君
足。」下官又遣曲琴取「揚州青銅鏡」，留與十娘，並贈詩曰：「仙人好負局，隱
士屢潛觀。映水菱光散，臨風竹影寒。月下時驚鵲，池邊獨舞鸞。若道人心變，從
渠照膽看。」
　　十娘又贈手中扇，詠曰：「合歡游璧水，同心侍華闕。颯颯似朝風，團團如夜
月。鸞姿侵霧起，鶴影排空發。希君掌中握，勿使恩情歇！」
　　下官辭謝訖，因遣左右取「益州新樣錦」一匹，直奉五嫂，因贈詩曰：「今留
片子信，可以贈佳期。裁為八幅被，時復一相思。」
　　五嫂遂抽金釵送張郎，因報詩曰：「兒今贈君別，情知後會難。莫言釵意小，
可以掛渠冠。」
　　更取「滑州小綾子」一匹，留與桂心、香兒數人共分。桂心已下，或脫銀釵，
落金釧，解帛子，施羅巾，皆自送張郎曰：「好去。若因行李，時復相過。」香兒
因詠曰：「大夫存行跡，慇懃為數來。莫作浮萍草，逐浪不知回！」
　　下官拭淚而言曰：「犬馬何識，尚解傷離；鳥獸無情，由知怨別。心非木石，
豈忘深恩！」
　　十娘報詠曰：「他道愁勝死，兒言死勝愁。愁來百處痛，死去一時休。」又詠
曰：「他道愁勝死，兒言死勝愁。日夜懸心憶，知隔幾年秋。」
　　下官詠曰：「人去悠悠隔兩天，未審迢迢度幾年？縱使身游萬里外，終歸意在
十娘邊。」
　　十娘詠曰：「天涯地角知何處，玉體紅顏難再遇！但令翅羽為人生，會些高飛
共君去。」
　　下官不忍相看，忽把十娘手子而別。
　　行至二三里，回頭看數人，猶在舊處立。余時漸漸去遠，聲沉影滅，顧瞻不見
，惻愴而去。行到山口，浮舟而過。夜耿耿而不寐，心煢煢而靡托。既悵恨於啼猿
，又淒傷於別鵠。飲氣吞聲；天道人情，有別必怨，有怨必盈。去日一何短，來宵
一何長！比目絕對，雙鳧失伴，日日衣寬，朝朝帶緩。口上唇裂，胸間氣滿，淚臉
千行，愁腸寸斷。端坐橫琴，涕血流襟，千思競起，百慮交侵。獨顰眉而永結，空
抱膝而長吟。望神仙兮不可見，普天地兮知余心；思神仙兮不可得，覓十娘兮斷知
聞；欲聞此兮腸亦亂，更見此兮惱余心。